৬ বছর পর আগাম জামিন বাতিলের মামলা রাজীব কুমারের, কী বললেন জয়প্রকাশ মজুমদার?

কলকাতা: ছয় বছর পর ফের আদালতে উঠছে রাজ্য পুলিশের প্রাক্তন ডিজি রাজীব কুমারের (Rajeev Kumar) বিরুদ্ধে সিবিআইয়ের (CBI) মামলা। সোমবার এই মামলার শুনানি হবে সুপ্রিম কোর্টের (Supreme Court) প্রধান বিচারপতি বি. আর. গাভাই ও কে. বিনোদ চন্দ্রনের বেঞ্চে। সূত্রের খবর, তালিকায় এক নম্বরেই রয়েছে এই মামলা। জামিন প্রসঙ্গে কী বললেন তৃণমূল নেতা জয়প্রকাশ মজুমদার (Joy Prakash Majumder)?

তৃণমূল নেতা বলেন, “রাজীবকুমারের আগাম জামিন ছয়-সাত বছর আগে হয়েছিল। তিনি আইপিএস, অ্যাডমিনিস্ট্রেশনের লোক। সিবিআই বিষয়টির তদন্ত করছে। তাঁরা একটি তদন্তকারী দল। কেউ তাঁরা রাজনীতির লোক নয়। এখানের রাজনীতির কোনও সম্পর্ক নেই। কিন্তু বিষয়টি রাজনৈতিক হয়ে যাচ্ছে এই কারণে যে সিবিআই ও ইডি সম্পূর্ণ রাজনৈতিক কারনেই তদন্ত করে। ভোটের আগে সিবিআইকে দিয়ে একটি পলিটিক্যাল ন্যারেটিভ তৈরির চেষ্টা চলছে। তিনি আরও বলেন, বিজেপি আজ পর্যন্ত সিবিআইকে পরিচালনা করে। দেখেছেন, একটা কেসের সঠিক উপসংহারে আসতে পেরেছে?”

আরও পড়ুন: উত্তরবঙ্গে বন্যা দুর্গতদের কাছে পাঠানো হল জেলা বিজেপির পক্ষ থেকে

১ অক্টোবর ২০১৯-এ রাজীব কুমারকে জামিন দিয়েছিল কলকাতা হাইকোর্ট (Calcutta High Court)। সেই রায়ের বিরোধিতা করে সুপ্রিম কোর্টে যায় সিবিআই। এরপর নভেম্বর মাসে শীর্ষ আদালতে দুটি শুনানি হয় এবং রাজীবকে নোটিস পাঠানো হয়। এরপর মামলাটি কার্যত থেমে ছিল। অবশেষে দীর্ঘ বিরতির পর আবার উঠতে চলেছে এই মামলা।

সারদা চিটফান্ড মামলায় রাজ্য সরকারের গঠিত বিশেষ তদন্তকারী দল (SIT)-এর সদস্য ছিলেন রাজীব কুমার। পরে সুপ্রিম কোর্ট মামলার তদন্তভার দেয় সিবিআইকে। তদন্তে নামার পর সিবিআইয়ের অভিযোগ, রাজীব তদন্তে সহযোগিতা করেননি, এমনকি গুরুত্বপূর্ণ নথিও বিকৃত করেছেন। যদিও এই অভিযোগ অস্বীকার করেন রাজীব কুমার।

রাজীব কুমারের দাবি, তিনি তদন্তে পূর্ণ সহযোগিতা করেছেন এবং শিলং ও কলকাতায় একাধিকবার জেরাও দিয়েছেন। তবুও সিবিআই তাঁকে হেফাজতে নেওয়ার জন্য পদক্ষেপ করে। পরে তিনি শীর্ষ আদালতের দ্বারস্থ হন এবং আদালতের নির্দেশে হাইকোর্টে আগাম জামিন পান। হাইকোর্ট জানায়, জেরা করেও তাঁর বিরুদ্ধে কোনও চাঞ্চল্যকর প্রমাণ মেলেনি, তবে তদন্তে সহযোগিতা চালিয়ে যেতে হবে।

সেই রায়ের বিরোধিতা করেই সুপ্রিম কোর্টে যায় সিবিআই। দীর্ঘ ছয় বছর পর আগামী সোমবার ফের হতে চলেছে সেই মামলার শুনানি।

দেখুন আরও খবর: